|  |
| --- |
| **N Á R O D N Á R A D A  S L O V E N S K E J R E P U B L I K Y** |
| **IV. volebné obdobie** |

**Návrh**

**Zákon**

**z.........2009,**

**ktorým sa mení a dopĺňa zákon č. 595/2003 Z. z. o dani z príjmov  
v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 595/2003 Z. z. o dani z príjmov v znení zákona č. 43/2004 Z. z., zákona č. 177/2004 Z. z., zákona č. 191/2004 Z. z., zákona č. 391/2004 Z. z., zákona č. 538/2004 Z. z., zákona č. 539/2004 Z. z., zákona č. 659/2004 Z. z., zákona č. 68/2005 Z. z., zákona č. 314/2005 Z. z., zákona č. 534/2005 Z. z., zákona č. 660/2005 Z. z., zákona č. 688/2006 Z. z., zákona č. 76/2007 Z. z., zákona č. 209/2007 Z. z., zákona č. 519/2007 Z. z., zákona č. 530/2007 Z. z., zákona č. 561/2007 Z. z., zákona č. 621/2007 Z.z., zákona č. 653/2007, zákona č. 168/2008 Z. z., 465/2008 Z. z., zákona 563/2008 Z. z. a zákona.......... sa mení takto:

1. V § 5 ods. 3 sa za písmeno c) pripíja nové písmeno d), ktoré znie :

„d) príspevky zamestnávateľa na oddychové aktivity zamestnancov (§ 19 ods. 2 písm. c)  bod 6. )“

2. V § 19 ods. 2 písm. c) sa za bod 5. vkladá nový bod 6., ktorý znie :

„príspevky zamestnávateľa na oddychové aktivity zamestnancov strávené v zariadeniach na území Slovenskej republiky do výšky preukázateľne vynaloženej zamestnancom, najviac v úhrne 300,- euro na rok pre zamestnanca, jeho manžela /manželku/ a deti žijúce so zamestnancom v domácnosti 57) ; špecifikáciu oddychových aktivít, spôsob preukazovania nákladov vynaložených zamestnancom a náležitosti evidencie príspevkov zamestnávateľa určí všeobecne záväzný právny predpis, ktorý vydá Ministerstvo financií Slovenskej republiky, “

**Čl. II**

Tento zákon nadobúda účinnosť 1. októbra 2009.

**Dôvodová správa**

**I. Všeobecná časť**

Za účelom podpory cestovného ruchu na území SR, ale aj na rekreačné aktivity ako sú letné a zimné športy, turistika, a iné športové aktivity, sa navrhuje umožniť zamestnávateľom prispievať svojim zamestnancom na uvedené činnosti sumou do výšky 300,- euro ročne. Zamestnanec preukáže, že vynaložil výdavky na oddychové aktivity na území SR daňovým dokladom. Zamestnávateľ mu poskytne príspevok do výšky vynaložených výdavkov, ale najviac do výšky 300,- euro za jeden rok. U zamestnávateľa sa bude tento príspevok považovať za daňový náklad. U zamestnanca sa tento príspevok bude považovať za príjem, ktorý je predmetom dane.

Návrh zákona počíta s tým, že zamestnanec si môže uplatniť príspevok aj na svojich rodinných príslušníkov, ktorí žijú s ním v spoločnej domácnosti. Ministerstvo financií SR vydá všeobecne záväzný právny predpis. Tento určí akými dokladmi sa budú preukazovať poskytnuté príspevky a náležitosti, ktoré musí takýto daňový doklad obsahovať. Ak napr. zakúpi zamestnanec pre svoju rodinu týždňový pobyt v rekreačnom zariadení, mal by daňový doklad obsahovať meno, priezvisko, identifikačný údaj /ČOP, dátum narodenia/ osôb ubytovaných v jeho zariadení, dni strávené v danom zariadení a rozsah využitých služieb /raňajky, vstup do bazéna ap./.Zamestnávateľ by mohol preplatiť aj stravu poskytnutú v rekreačnom zariadení, ktorá je ponúkaná vo forme penzie /plnej, polovičnej ap./. Všeobecne záväzný právny predpis by určil, ako sa bude preukazovať úhrada služieb /príjmový doklad s faktúrou, doklad z ERP s dodacím listom a p./ a spôsob evidovania príspevkov platených zamestnávateľom.

Účinnosť sa navrhuje od 1.10.2009, aby sa motivačný efekt prejavil už v tejto zimnej sezóne.

**II. Osobitná časť**

**K čl. I**

Bod 1

Za príjem zo závislej činnosti sa považuje príspevok zamestnávateľa na oddychové aktivity zamestnancov ustanovený § 19 ods. 2 písm. c)  bod 6 ) novelizovaného zákona.

Bod 2

Daňovým výdavkom sú aj príspevky zamestnávateľa na oddychové aktivity zamestnancov strávené v zariadeniach na území Slovenskej republiky. Maximálna výška príspevku je v úhrne 300,- euro na rok pre zamestnanca. Zamestnanec si môže uplatniť príspevok aj na svojich rodinných príslušníkov, ktorí žijú s ním v spoločnej domácnosti. Ministerstvo financií SR vydá všeobecne záväzný právny predpis, ktorým určí, špecifikáciu oddychových aktivít, akými dokladmi sa budú preukazovať poskytnuté príspevky a náležitosti, ktoré musí takýto daňový doklad obsahovať.

**K čl. II**

Účinnosť sa navrhuje od 1.10.2009.